Ricky Ponting

Ricky Thomas Ponting (gebore 19 Desember 1974) is 'n Australiese krieketafrigter, kommentator en voormalige krieketspeler. Ponting was kaptein van die Australiese nasionale span tydens hul "goue era" tussen 2004 en 2011 in toetskrieket en 2002 en 2011 in Internasionale eendagwedstryde. Hy is die suksesvolste kaptein in internasionale krieketgeskiedenis, met 220 oorwinnings in 324 wedstryde en 'n wenkoers van 67,91%. Hy het onder meer tydens die Kampioenetrofeë in 1998, 2000, 2002, 2004, 2006 en 2009, die krieketwêreldbekertoernooie in 1996, 1999, 2003, 2007 en 2011, asook die T20I-wêreldbekertoernooie in 2007 en 2009 vir Australië gespeel.

Hy word allerweë beskou as een van die beste kolwers van die moderne era en het in Desember 2006 die hoogste gradering bereik wat 'n toetskolwer in 50 jaar behaal het, hoewel dit in Desember 2017 deur Steve Smith oortref is. Hy is derde op die lys van krieketspelers volgens die aantal internasionale honderdtalle aangeteken, na Sachin Tendulkar en Virat Kohli.

Tuis het Ponting vir sy tuisstaat Tasmanië sowel as Tasmanië se Hobart Hurricanes in Australië se binnelandse kompetisie, die Big Bash League, gespeel. Hy het as 'n spesialis-regshandige kolwer gespeel, 'n uitstekende glipveldwerker, sowel as 'n deeltydse bouler. Hy het Australië tot hul tweede 5–0 As-oorwinning gelei sowel as oorwinning by die 2003- en 2007-krieketwêreldbekertoernooie en was ook 'n lid van die 1999-krieketwêreldbekerwenspan onder Steve Waugh. Hy het Australië tot opeenvolgende Kampioenetrofee oorwinning gelei in 2006 en 2009.

Veglustig en soms 'n omstrede kaptein, is hy statisties een van die suksesvolste toetskapteins van alle tye, met 48 oorwinnings in 77 toetse tussen 2004 en 31 Desember 2010. As speler is Ponting die enigste krieketspeler in die geskiedenis wat betrokke was in 100 toetsoorwinnings. Hy was as speler by die meeste eendagoorwinnings betrokke, met 262 oorwinnings, nadat hy in meer as 160 toetse en 370 eendagwedstryde gespeel het.

Ponting, 'n suksesvolle kolwer, is Australië se voorste lopiemaker in toets- en eendagkrieket. Hy is aangewys as "Krieketspeler van die Dekade 2000". Hy is die huidige hulpafrigter van die Australiese nasionale manskrieketspan, nadat hy in Februarie 2019 in die rol aangestel is.

Ponting het sy uittrede uit toetskrieket in November 2012 aangekondig, die dag voordat hy in sy laaste toets teen Suid-Afrika gespeel het; dit was sy 168ste en laaste toetsverskyning, wat gelyk is aan die Australiese rekord wat deur Steve Waugh gehou is. Hy het uitgetree met 'n toetskolfgemiddeld van 51,85, alhoewel hy tot 2013 steeds regoor die wêreld krieket gespeel het.     

 Verwysings 

 Eksterne skakels 

  Ricky Ponting se profiel op ESPNcricinfo

Kategorie:Australiese krieketspelers
Kategorie:Geboortes in 1974
Kategorie:Lewende mense
Kategorie:Krieketafrigters